CELEX: 32019R0694
Language: fi
Date: 2019-02-15 00:00:00
Title: Komission delegoitu asetus (EU) 2019/694, annettu 15 päivänä helmikuuta 2019, Euroopan parlamentin ja neuvoston asetuksen (EU) N:o 1303/2013 täydentämisestä sellaisen rahoitusmuodon osalta, joka ei perustu asianomaisten toimien kustannuksiin

6.5.2019   
               
               
                  FI
               
               
                  Euroopan unionin virallinen lehti
               
               
                  L 118/4
               
            
         KOMISSION DELEGOITU ASETUS (EU) 2019/694,
         annettu 15 päivänä helmikuuta 2019,
         Euroopan parlamentin ja neuvoston asetuksen (EU) N:o 1303/2013 täydentämisestä sellaisen rahoitusmuodon osalta, joka ei perustu asianomaisten toimien kustannuksiin
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1303/2013 (1) ja erityisesti sen 67 artiklan 5 a kohdan,
         sekä katsoo seuraavaa:
         
                     (1)
                  
                  
                     Asetuksen (EU) N:o 1303/2013 67 artiklan 1 kohdan ensimmäiseen alakohtaan lisättiin asetuksella (EU, Euratom) 2018/1046 (2) e alakohta, johon sisältyvä uusi rahoitusmuoto ei perustu asianomaisten toimien kustannuksiin vaan sellaisten edellytysten (rahoituksen edellytykset) täyttymiseen, jotka liittyvät ohjelmien täytäntöönpanon edistymiseen tai niiden tavoitteiden saavuttamiseen.
                  
               
                     (2)
                  
                  
                     Vuosia 2014–2020 koskevan ohjelmakauden tämänhetkinen vaihe huomioon ottaen on tarkasteltu eri aihealueita, joilla tätä rahoitusmuotoa voitaisiin hyödyntää tehokkaasti ja joilla sen avulla voitaisiin yksinkertaistaa menettelyjä ja vähentää edunsaajille ja hallintoviranomaisille aiheutuvaa hallinnollista rasitusta, aiheuttamatta kuitenkaan merkittäviä muutoksia nykyisiin ohjelmiin. Euroopan aluekehitysrahastosta (EAKR) ja koheesiorahastosta on vuosina 2014–2020 ja aiemmilla talousarviokausilla tuettu laajalti energiatehokkuustoimenpiteitä ja uusiutuvista lähteistä peräisin olevaa energiaa. Nämä toimenpiteet muodostavat sellaisen tuen osa-alueen, johon sisältyy keskenään suhteellisen samankaltaisia toimenpiteitä (esim. eristämistoimenpiteet, lämmitysjärjestelmän vaihto ja energiatehokkaat sähkölaitteet) ja jolla tuensaajat tai tuen loppukäyttäjät ovat käytännössä usein luonnollisia henkilöitä tai pk-yrityksiä.
                  
               
                     (3)
                  
                  
                     Näin ollen on asianmukaista vahvistaa yksityiskohtaiset säännöt, jotka koskevat energiatehokkuustoimenpiteiden ja uusiutuvista lähteistä peräisin olevan energian rahoituksen edellytyksiä ja näiden edellytysten soveltamista nykyisen sääntelykehyksen puitteissa, mukaan lukien menetelmä sovellettavia rahoituksen edellytyksiä vastaavan määrän märittämiseksi sekä sellaista toimea koskeva järjestelyt, jonka kustannukset korvataan rahoituksen edellytysten perusteella. Yksityiskohtaisessa menetelmässä olisi määriteltävä yhteys määrän ja lopullisten rahoituksen edellytysten täyttymisen välillä, ja määrän olisi oltava riippumaton sellaisen toimeen sisältyvän toiminnan kustannuksista, jolla edistetään lopullisten rahoituksen edellytysten täyttymistä.
                  
               
                     (4)
                  
                  
                     Erityisesti jotta voidaan varmistaa, että rahoituksen edellytysten täyttymiseen liittyvän määrän vahvistamisessa käytettävässä laskentamenetelmässä otetaan rahoituksen edellytysten täyttymistä edistävien erityyppisten toimien osalta asianmukaisesti huomioon kohtuulliset oletukset, jotka perustuvat teknologian kehityksen ennakoitavissa oleviin suuntauksiin ja niiden aiheuttamiin investointikustannusten muutoksiin, sovellettavan viiteajanjakson olisi katettava viimeksi kuluneet vuodet, joilta on saatavilla tietoa vastaavista investoinneista.
                  
               
                     (5)
                  
                  
                     Olisi määriteltävä, miten maksatushakemuksia koskevat voimassa olevat säännökset olisi pantava tässä yhteydessä täytäntöön asetuksen (EU) N:o 1303/2013 131 artiklan 1 kohdan toisen alakohdan mukaisesti.
                  
               
                     (6)
                  
                  
                     Olisi myös muistettava, että erityiset vaatimukset, jotka koskevat hallinnoinnin tarkastuksia ja rahoituksen edellytysten perusteella korvattavia kustannuksia sisältävien toimien tarkastuksia, vahvistetaan asetuksessa (EU) N:o 1303/2013 ja erityisesti sen 67 artiklan 1 kohdassa ja 125 artiklan 4 kohdan a alakohdassa. Nämä vaatimukset olisi otettava huomioon tämäntyyppisten toimien järjestelyjä koskevissa säännöksissä liitteen 4 kohdan mukaisesti. Tarkastuksia ei pitäisi toteuttaa yksittäisten investointien tasolla, koska tuensaaja raportoi rahoituksen edellytysten täyttymisestä hallintoviranomaiselle. Myöskään menoihin liittyviä asiakirjatodisteita ei pitäisi tarkastaa eikä niille pitäisi suorittaa hallinnoinnin tarkastuksia, sillä toimeen liittyvät määrät on määritelty ennalta.
                  
               
                     (7)
                  
                  
                     Tässä asetuksessa säädettyjen toimenpiteiden osalta on kuultu asetuksen (EU) N:o 1303/2013 149 artiklan 3 a kohdan mukaisesti kunkin jäsenvaltion nimeämiä asiantuntijoita, noudattaen paremmasta lainsäädännöstä tehdyssä toimielinten välisessä sopimuksessa (3) vahvistettuja periaatteita.
                  
               
                     (8)
                  
                  
                     Jotta nimetyt viranomaiset voivat tehokkaasti hyödyntää asetuksen (EU, Euratom) 2018/1046 282 artiklan mukaisesti 2 päivästä elokuuta 2018 alkaen sovellettavia uusia säännöksiä, tämän asetuksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä,
                  
               ON HYVÄKSYNYT TÄMÄN ASETUKSEN:
         
            1 artikla
            Kohde ja soveltamisala
            
               1.   Tässä asetuksessa vahvistetaan yksityiskohtaiset säännöt rahoituksen edellytyksistä, joiden mukaisesti hallintoviranomainen voi korvata menoja tuensaajille tarjoamalla asetuksen (EU) N:o 1303/2013 67 artiklan 1 kohdan ensimmäisen alakohdan e alakohdassa tarkoitettua rahoitusta, joka ei perustu asianomaisten toimien kustannuksiin, sekä kyseisten rahoituksen edellytysten soveltamisesta.
            
            
               2.   Rahoitusta, joka ei perustu kustannuksiin, voidaan myöntää energiatehokkuustoimenpiteisiin ja uusiutuvista lähteistä peräisin olevaan energiaan liittyviin menoihin liitteessä esitetyn mukaisesti.
            
         
         
            2 artikla
            Määritelmät
            Tässä asetuksessa tarkoitetaan:
            
                        1)
                     
                     
                        ’rahoituksen edellytyksillä’ edellytyksiä, jotka on täytettävä, jotta menot voidataan korvata rahoituksella, joka ei perustu kustannuksiin, ja jotka koostuvat useista väliaikaisista ja lopullisista rahoituksen edellytyksistä ennalta määritellyn tavoitteen saavuttamisen edistämiseksi;
                     
                  
                        2)
                     
                     
                        ’toimella, jonka kustannukset korvataan rahoituksen edellytysten perusteella’ yhtä asetuksen (EU) N:o 1303/2013 2 artiklan 9 kohdassa tarkoitettua toimea, joka koostuu kaikista väliaikaisten ja lopullisten rahoituksen edellytysten täyttämiseksi toteutetuista tehtävistä.
                     
                  
         
            3 artikla
            Rahoituksen edellytyksiä ja niiden soveltamista koskevat yksityiskohtaiset säännöt
            
               1.   Lopulliset rahoituksen edellytykset määritetään liitteen mukaisesti.
            
            
               2.   Yksityiskohtaiset säännöt, jotka koskevat rahoituksen edellytysten soveltamista ja erityisesti ennalta määritellyn korvattavien menojen määrän laskemisessa sovellettavaa menetelmää sekä tietojen toimittamista komissiolle, jotta se voi vahvistaa sellaisia toimia koskevat järjestelyt, joiden kustannukset korvataan rahoituksen edellytysten perusteella, määritetään liitteen mukaisesti.
            
         
         
            4 artikla
            Maksatushakemuksissa esitettävät tiedot
            
               1.   Maksatushakemukseen asetuksen (EU) N:o 1303/2013 131 artiklan 2 kohdan mukaisesti sisällytettävien, sovellettavin perustein laskettujen kustannusten on vastattava ennalta määriteltyä määrää, joka vastaa kutakin täytettyä rahoituksen edellytystä. Kyseinen määrä on sisällytettävä maksatushakemuksiin yhdessä asianomaista toimea koskevan viittauksen kanssa, noudattaen komission täytäntöönpanoasetuksessa (EU) N:o 1011/2014 (4) vahvistettua maksatushakemusten mallia.
            
            
               2.   Toimen, jonka kustannukset korvataan rahoituksen edellytysten perusteella, tukikelpoiset kokonaismenot voivat olla enintään liitteessä esitettyjen menetelmien mukaisesti laskettu lopullista rahoituksen edellytystä vastaava ennalta määritelty menojen määrä.
            
         
         
            5 artikla
            Voimaantulo
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 15 päivänä helmikuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 347, 20.12.2013, s. 320.
         
            (2)  Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).
         
            (3)  Euroopan parlamentin, Euroopan unionin neuvoston ja Euroopan komission välinen toimielinten sopimus, tehty 13 päivänä huhtikuuta 2016, paremmasta lainsäädännöstä (EUVL L 123, 12.5.2016, s. 1).
         
            (4)  Komission täytäntöönpanoasetus (EU) N:o 1011/2014, annettu 22 päivänä syyskuuta 2014, Euroopan parlamentin ja neuvoston asetuksen (EU) N:o 1303/2013 täytäntöönpanoa koskevista yksityiskohtaisista säännöistä tiettyjen tietojen toimittamista komissiolle koskevien mallien sekä tuensaajien ja hallintoviranomaisten, todentamisviranomaisten, tarkastusviranomaisten ja välittävien elinten välisen tiedonvaihdon osalta (EUVL L 286, 30.9.2014, s. 1).
      
      
         
            LIITE
            
               Rahoituksen edellytyksiä ja niiden soveltamista energiatehokkuustoimenpiteisiin ja uusiutuvista lähteistä peräisin olevaan energiaan koskevat yksityiskohtaiset säännöt
            
            1.   Soveltamisala
            
            Tätä liitettä sovelletaan EAKR:stä ja koheesiorahastosta temaattisen tavoitteen 4 mukaisesti tuettaviin energiatehokkuusinvestointeihin ja uusiutuvista lähteistä peräisin olevaan energiaan.
            2.   Lopullinen rahoituksen edellytys
            
            
                     
                        1)
                     
                     
                        Lopullinen edellytys rahoituksen myöntämiseksi energiatehokkuustoimenpiteitä ja uusiutuvista lähteistä peräisin olevaa energiaa varten on energiatehokkuuden saavuttaminen, joka ilmaistaan energiansäästönä (kWh/vuosi) tai hiilidioksidipäästöjen vähenemisenä (tonnia) asetuksen (EU) N:o 1301/2013 liitteessä I esitettyjen yhteisten tuotosindikaattorien mukaisesti.
                     
                  
                     
                        2)
                     
                     
                        Kilowattitunteina vuodessa ilmaistu energiansäästö tai hiilidioksidipäästöjen väheneminen lasketaan käyttäen jotakin direktiivin 2012/27/EU (1) liitteessä V olevan 1 kohdan a, b tai c alakohdassa esitettyä laskentamenetelmää.
                     
                  3.   Menetelmä lopullista rahoituksen edellytystä vastaavan määrän vahvistamiseksi
            
            
                     
                        1)
                     
                     
                        Lopullisen rahoituksen edellytyksen soveltamiseksi on vahvistettava kyseistä edellytystä vastaava tukikelpoisten menojen määrä soveltamalla oikeudenmukaista, tasapuolista ja todennettavaa menetelmää, joka perustuu johonkin seuraavista:
                        
                                    a)
                                 
                                 
                                    tilastotiedot, muut objektiiviset perusteet tai asiantuntija-arvio;
                                 
                              
                                    b)
                                 
                                 
                                    energiantehokkuustoimenpiteitä ja uusiutuvista lähteistä peräisin olevaa energiaa koskevat todennetut aiemmat tiedot.
                                 
                              
                  
                     
                        2)
                     
                     
                        Laskentamenetelmässä on otettava huomioon kohtuulliset oletukset, jotka koskevat lopullisen rahoituksen edellytyksen täyttymistä edistävien suunniteltujen investointien kustannuksiin vaikuttavia kehityssuuntauksia ja todennäköisiä teknisiä muutoksia toimen oletetun toteutusaikataulun aikana.
                     
                  4.   Sellaisia toimia koskevat järjestelyt, joiden kustannukset korvataan rahoituksen edellytysten perusteella
            
            Rahoituksen edellytysten soveltamiseksi sovelletaan seuraavia säännöksiä:
            
                        a)
                     
                     
                        toimi, jonka kustannukset korvataan rahoituksen edellytysten perusteella, liittyy edistymiseen ohjelmien täytäntöönpanossa tai niiden tavoitteiden saavuttamisessa;
                     
                  
                        b)
                     
                     
                        kun on kyse toimesta, jonka kustannukset korvataan rahoituksen edellytysten perusteella, tuensaaja on joko hallintoviranomainen tai välittävä toimielin, jolla on käytössä tarvittavat järjestelyt tehtävien eriyttämiseksi asetuksen (EU) N:o 1303/2013 125 artiklan 7 kohdan mukaisesti;
                     
                  
                        c)
                     
                     
                        toimi, jonka kustannukset korvataan rahoituksen edellytysten perusteella, toteutetaan väliaikaisten tai lopullisten rahoituksen edellytysten täyttämiselle vahvistetun suunnitellun aikataulun perusteella;
                     
                  
                        d)
                     
                     
                        toimi, jonka kustannukset korvataan rahoituksen edellytysten perusteella, saatetaan päätökseen tai toteutetaan kokonaisuudessaan ennen asetuksen (EU) N:o 1303/2013 65 artiklan 2 kohdassa vahvistetun tukikelpoisuusajan päättymistä;
                     
                  
                        e)
                     
                     
                        väliaikaisia rahoituksen edellytyksiä määritettäessä vastaavat menojen määrät vahvistetaan ennalta;
                     
                  
                        f)
                     
                     
                        rahoituksen edellytysten edistymisen mittaamiseen ja seurantaan käytetyn mekanismin avulla voidaan tarkistaa kunkin rahoituksen edellytyksen täyttyminen;
                     
                  
                        g)
                     
                     
                        toimi, jonka kustannukset korvataan rahoituksen edellytysten perusteella, suljetaan pois delegoidun asetuksen (EU) N:o 480/2014 28 artiklan 3 kohdassa tarkoitetusta perusjoukosta, josta asetuksen (EU) N:o 1303/2013 127 artiklan 1 kohdan 5 kohdan a alakohdassa tarkoitettu toimien otos poimitaan.
                     
                  5.   Tietojen toimittaminen komissiolle
            
            Ennen kuin toimea, jonka kustannukset korvataan rahoituksen edellytysten perusteella, ruvetaan panemaan täytäntöön, jäsenvaltioiden on toimitettava komissiolle tiedot 2, 3 ja 4 kohdassa esitetyistä seikoista ja kuvattava toimen tulevaa toimintaa.
            
               (1)  Euroopan parlamentin ja neuvoston direktiivi 2012/27/EU, annettu 25 päivänä lokakuuta 2012, energiatehokkuudesta, direktiivien 2009/125/EY ja 2010/30/EU muuttamisesta sekä direktiivien 2004/8/EY ja 2006/32/EY kumoamisesta (EUVL L 315, 14.11.2012, s. 1).